Per Clausen (EL), 2010-02-04:
Debatten om det her beslutningsforslag er jo kommet vidt omkring, og jeg må sige, at jeg sådan set synes, at ordførerne fra i hvert fald Venstre og Konservative og delvis Dansk Folkeparti bærer en stor del af ansvaret for det.
Venstres ordfører valgte at holde sin tale om et forslag, der ikke var fremsat, men et forslag, som han mente, at fru Ida Auken havde givet udtryk for, at hun ville fremsætte, eller nogle synspunkter, som fru Ida Auken måske har.
Der vil sikkert ved kommende lejligheder blive rig anledning til, at hr. Eyvind Vesselbo kan fortælle, hvad han i øvrigt mener om alt det, som fru Ida Auken og vi andre mener på alle mulige andre områder.
Dansk Folkeparti afviser mest det her forslag med henvisning til, at det ikke vil løse alle problemer.
Det synspunkt vil jeg gerne tilslutte mig.
Det ville absolut ikke løse alle problemer for miljø og natur i Danmark – slet ikke.
Hvis det er lovligt, er det jo en ganske stor frihed at give kommunerne på det her område, altså at de kan ignorere lovovertrædelser og lade være med at anmelde dem, hvis de af den ene eller anden grund ikke vurderer, at de har lyst til det.
Det kunne jo give anledning til at kigge på hele lovgivningen og måske dermed få løst endnu flere af de problemer, der findes.
En af måderne, hvorpå man kunne finde ud af, om der var brug for at lave noget om også i lovgivningens mere substantielle indhold på det område, var vel, hvis man vidste noget om, hvad der foregik.
Der kunne det, at de statslige miljøcentre faktisk fulgte op på, hvordan kommunerne administrerer lovgivningen, være fornuftigt, med henblik på at se på, hvordan de administrerer det, der er, om de holder sig inden for lovgivningen, men jo også gerne med nogle opsamlinger på, hvorvidt det, der foregår, i øvrigt er fornuftigt.
Selvfølgelig kan henvisning til EU-retten og de internationale forpligtelser føre vidt omkring, for det er jo ikke altid, at vi i lovgivningen implementerer den slags så grundigt.
Efter min opfattelse er det, når det handler om EU-retten, heller ikke altid fornuftigt at gøre det, men alligevel.
Så jeg synes sådan set, at forslaget på det område i grunden er meget lille og meget beskedent, men grundlæggende meget fornuftigt, og det, at man så vil lade miljøcentrene overtage de regionale statsforvaltningsbeføjelser på det her område, handler jo ikke om, at man tager noget fra nogen.
Staten har det jo i forvejen i statsforvaltningen, og så flytter staten det bare over i en anden statslig institution, der måske har større faglig kompetence på det her område og derfor har bedre mulighed for at bedømme, om det sker.
Så jeg må indrømme, at jeg ikke rigtig i det her forslag kan se nogen fratagelse af opgaver fra kommunerne, nogen centralisering eller noget andet.
Men derudover har hr. Eyvind Vesselbo da ret i, at det ville være en rigtig god idé, hvis vi nu kunne gennemgå resultaterne af kommunalreformen, strukturreformen og se på, om det er faldet gunstigt ud på alle områder.
Måske er tiden kommet til, at man også i Venstre kunne indrømme, at når man laver en så stor forandring på meget kort tid, kan det godt være, at man bagefter finder ud af, at noget skulle have været gjort anderledes.
Statsministeren står jo her i spørgetimen og – truer er vel et forkert udtryk, når det er statsministeren, for han truer vel ikke, han kommer jo kun med løfter – siger, at man jo kunne flytte rundt på nogle beføjelser i forhold til sundhedsvæsenet.